I-yob 32
Ruac Ɛ-liɣu kɛ I-yob kɛnɛ mäthnikɛ
1
Kä cu wutni da̱ŋ diɔ̱k ti̱ti̱ ɣöö bikɛ I-yob loc päl, kɛ ɣöö cɛ rɔ guic i̱ tëë kɛ cuɔ̱ɔ̱ŋ. 
2
Inɔ cu Ɛ-liɣu gat Ba-ra-kel raan Budhi, thok duëël Ram gaak. Cuɛ gaak kɛ I-yob kɛ ɣöö cɛ moc ni rɔ cuɔ̱ɔ̱ŋ kä ɣöö derɛ moc ni Kuoth kɛ cuɔ̱ɔ̱ŋ. 
3
Kä cuɛ gaak bä kɛ mäthni I-yob da̱ŋ diɔ̱k kɛ ɣöö thilɛ mi ci kɛn ɛ lat, cäŋɛ ni mëë ŋäc kɛn ɛ ɛn ɣöö te I-yob kɛ duer. 
4
Kä täämɛ kɛ ɣöö kuiy ni Ɛ-liɣu kä kɛn diaal, cuɛ liep amäni mëë cikɛ thuɔ̱k kɛ ruac kɛ I-yob. 
5
Kä min ci Ɛ-liɣu jɛ ŋa̱c ɛn ɣöö thilɛ ram mi ruac kä kɛn da̱ŋ diɔ̱k, cuɛ gaak ɛlɔ̱ŋ.
6
Kä cu Ɛ-liɣu gat Ba-ra-kel raan Budhi ɛ loc i̱,
“Ɣän kuiy ni ɣän, kä di̱t ni yɛn,
kɛ kui̱c ɛmɔ ɣän pöcä
kä dualä,
kɛ ɣöö dëë yɛ la̱t min ŋa̱cä.
7
Kä ɣän cä cu wee i̱,
‘A nɛy tin di̱t ruac,
a dɔŋ nyuɔ̱thkɛ naath pɛl.’
8
Duundɛ ɣöö ɛ yiëë Kuɔth in leny
buɔ̱mdɛ ti diaal
min te rɛy ran
moc raan kɛ ŋäc ŋɔaani mɔ.
9
/Ciɛ di̱t moc raan kɛ pɛl ɔ,
kä /ciɛ dɔŋ moc raan
kɛ ŋäc cuŋni mɔ.
10
Kɛ kui̱c ɛmɔ bä wee i̱, ‘Liɛŋɛ ɣä,
pa̱lɛ ɣä ɣöö latdä min ŋa̱cä.’
11
“Nɛ̈nɛ jɛ ɣän cä rieetkun
lip bitdä,
kä cä ruac pɛlädun liŋ,
rieet tëë go̱rɛ i̱ bia lat.
12
Cua̱ rɔ pa̱l piny kɛ ɣöö bäkɛ liŋ,
kä nɛ̈nɛ jɛ, cuɛ thil duer
mi cia la̱t I-yob,
cuɛ thil ram mi cu ruacdɛ
loc kä yɛ.
13
Kä cuarɛ wee i̱, ‘Cakɔ pɛl jek,
a Kuoth ku jɛ moc duer a
/ci mɔ a raan.’
14
Duundɛ ɣöö /ken I-yob ruacdɛ
lat kɛ kui̱dä,
kä /cä jɛ bi loc
kɛ ruaacnikun.
15
“Kä cukɛ ga̱a̱c ɛlɔ̱ŋ,
kä cuɛ thil riet mi cu
kɛn ɛ lar.
16
Kä ɣän bä ku liep ɛn täämɛ
a thilɛ mi latdä,
kɛ ɣöö cuŋkɛ ɛn wi̱ni kä
/cikɛ ruac?
17
Kä ɣän bä ruacdä lat bä,
bä min ŋa̱cä lat raar.
18
Kɛ ɣöö ci rɛydä thia̱a̱ŋ
kɛ rieet,
/cä kɛ dëë luäŋ kɛ ruɔ̱t rɛydä.
19
Kä ce̱tkɛ rɛydä kɛ kɔaŋ
mi ca diɛl rɛy dhar,
ce̱tkɛ nikɛ kɔaŋ mi pua̱a̱r
rɛy dhar mi go̱o̱r pa̱t.
20
Ɣän bäkɛ lat, kɛ ɣöö bä
kulɛ lɔ̱ɔ̱ŋ,
ɣän bäkɛ loc nikɛ lɛpdä.
21
Ɣän thilɛ ram mi bä nyuɔ̱th nhök,
kä thilɛ ram mi bä pɛl.
22
Kɛ ɣöö ɣän kuecä pɛli ran,
kä mi cä raan mɛt dëë
Cääkdä ɣä näk.
